钦定古今图书集成/明伦汇编/氏族典/第346卷 > 周葵
## 钦定古今图书集成/明伦汇编/氏族典/第346卷 > 周葵

按《宋史周葵传》：“葵字立义，常州宜兴人。宣和六年，擢
进士甲科，调徽州推官。高宗移跸临安，诸军交驰境
上，葵与判官摄郡事，应变敏速，千里帖然。陈与义密
荐之，召试馆职，除监察御史，徙殿中侍御史。在职仅
两月，言事至三十章，且历条所行不当事。张浚议北
伐，葵三上章力言此存亡之机，非独安危所系。或言”
葵沮大计，罢为司农少卿。和议己定，被召，论：“为国有
道，战则胜，守则固，和则久，不然三者在人不在我矣。”
除太常少卿。秦桧意不乐，转运李椿年希桧旨劾之，
落职。桧死，复直秘阁、知绍兴府。过阙，权礼部侍郎。孝
宗即位，除兵部侍郎兼权户部侍郎。数手诏问钱谷
出入，葵奏：“陛下日有咨询，皆微文细故，此必有小人
乘间欲售其私，不可不察。”盖指龙大渊、曾觌也。孝宗
色为动，金主亮为其下所毙。张浚自督府来朝，密言
敌失泗州，愿遣军渡淮赴之。葵请对，谓不可轻举，累
数百言。及李显忠、邵宏渊败绩，孝宗思其言，拜参知
政事。葵始终守自治之说，淳熙元年薨。葵孝于事亲，
平生学问不泥传注，作《圣传》。诗二十篇、文集三十卷、
奏议五卷。晚号惟心居士，谥惠简。